16.3.2023
SK
Úradný vestník Európskej únie
C 100/109
3.6.
Navrhovanou smernicou sa rozširuje zoznam situácií pre opatrenia na konfiškáciu bez predchádzajúceho odsúdenia založené na trestnom konaní o ďalšie prípady, v ktorých nie je možné odsúdenie za trestný čin na základe objektívnych okolností, ako je imunita, amnestia a uplynutie premlčacej lehoty.
EHSV oceňuje úsilie, ktoré Komisia vynaložila pri zavádzaní obmedzení pre tieto prípady, pretože by mohli byť zneužité alebo použité na účely obťažovania alebo prenasledovania.
3.7.
Navrhovaná smernica obsahuje nový mechanizmus zabezpečujúci konfiškáciu majetku, ktorý priamo nesúvisí s trestným činom uvedeným v smernici, ale je založený na podozrení z nezákonného majetku, resp. vyplýva z trestnej činnosti.
Napriek povinnému súdnemu konaniu predchádzajúcemu príkazu na konfiškáciu a dôkaznému bremenu, ktoré musí obžaloba spájať s trestnou činnosťou, je potrebných viac záruk na vylúčenie akéhokoľvek možného zneužitia počas konania.
Jurisdikcie členských štátov sa riadia rôznymi pravidlami zhabania podľa občianskeho práva aj trestného práva.
Navrhovaná smernica by mala obsahovať normy pre procesné práva a záruky žalovaných a zabezpečiť, aby sa sudcovia a prokurátori mohli primerane školiť.
3.8.
Obmedzený vplyv ustanovenia o opätovnom využití na sociálne účely v smernici o konfiškácii by si vyžadoval väčšiu podporu členských štátov, aby zahrnuli primerané opatrenia na zabezpečenie účinnosti ustanovenia.
EHSV žiada Európsku komisiu, aby bola ambicióznejšia vo svojom úsilí o zefektívnenie opätovného využitia zhabaného majetku na sociálne účely a členským štátom stanovila minimálny podiel opätovného využitia na sociálne účely.
Pre sociálnu súdržnosť je mimoriadne dôležité, aby postihnuté komunity získali nápravnú náhradu škody priamo a mali prospech zo ziskov z tejto náhrady škody.
Okrem toho komunity potrebujú lepšiu podporu, ktorá im pomôže zlepšiť odolnosť voči organizovanej trestnej činnosti, a občianska spoločnosť sa musí zapojiť do správy a nakladania so zhabaným majetkom.
3.9.
Ako sa uvádza aj v smernici o konfiškácii, opatrenia na konfiškáciu neovplyvnia právo obetí na náhradu škody.
Navrhovaná smernica však stále nezabezpečuje uprednostňovanie odškodňovania obetí pri určovaní poradia veriteľov.
Zároveň sú občania tretích krajín navrhovanou smernicou aj ďalšími právnymi predpismi EÚ nedostatočne chránení, keďže tie sú zamerané na občanov EÚ.
3.10.
V správe o posúdení vplyvu sa poukazuje na tieto nedostatky: nedostatok podrobností o úlohách úradov pre vyhľadávanie majetku a nedostatočné ľudské, finančné a technické zdroje vyčlenené na vyhľadávanie majetku.
Navrhovanou smernicou sa reaguje na tieto zistenia a vyžaduje sa v nej, aby bol v každom členskom štáte zriadený aspoň jeden úrad pre vyhľadávanie majetku.
Vítaná je výslovná povinnosť poskytnúť primerané zdroje na zabezpečenie efektívnosti a účinnosti úradov pre vyhľadávanie majetku.
Túto povinnosť by však malo sprevádzať pravidelné vykazovanie z národnej úrovne Komisii o pridelených zdrojoch, aby Komisia mohla vyhodnotiť, či medzi rôznymi úradmi pre vyhľadávanie majetku existuje roztrieštenosť alebo nedostatočná rovnováha.
3.11.
Náklady spojené so správou zaisteného a/alebo zhabaného majetku môžu byť značné alebo dokonca prevyšovať hodnotu tohto majetku.
Navrhovaná smernica obsahuje povinnosť príslušných orgánov posúdiť tieto náklady pred vydaním príkazu na zaistenie.
EHSV víta toto opatrenie ako účinný a užitočný nástroj na zníženie nevyhnutných nákladov a maximalizáciu následnej hodnoty majetku.
3.12.
Mechanizmus predbežného predaja sa môže uplatniť v obmedzených prípadoch, ktoré sú teraz uvedené v navrhovanej smernici, a pravdepodobne prispeje k efektívnejšej správe zaisteného majetku.
Napriek tomu, že mechanizmus je dostupný vo väčšine členských štátov, používa sa v malom rozsahu a s veľkými obmenami.
Navrhovaná smernica pravdepodobne zlepší používanie tohto mechanizmu zavedením jednotného vymedzenia a podmienok, za ktorých by sa mal používať.
3.13.
Zistilo sa, že absencia komplexných a porovnateľných štatistík je hlavným nedostatkom pri zefektívňovaní systému vymáhania majetku.
V tejto súvislosti sa v navrhovanej smernici vyžaduje, aby každý členský štát zriadil register vymáhania majetku, v ktorom sa budú zhromažďovať kódované informácie od príslušných orgánov počas vymáhania majetku.
3.14.
EHSV sa domnieva, že zjednotenie všetkých právnych ustanovení o vymáhaní majetku do jedinej smernice je v súlade s Programom regulačnej vhodnosti a efektívnosti (REFIT) Komisie, pomôže príslušným orgánom a zainteresovaným stranám lepšie porozumieť pravidlám a pomôže zlepšiť vykonávanie a účinnosť opatrení na zvýšenie miery vymáhania nezákonne nadobudnutého majetku vo jurisdikciách členských štátov.